## Uredba o ograničenjima uporabe radijskih frekvencija

### NN 2/2005 (4.1.2005.), Uredba o ograničenjima uporabe radijskih frekvencija

# VLADA REPUBLIKE HRVATSKE

12

Na
temelju članka 88. stavka 2. Zakona o telekomunikacijama (»Narodne novine,« br.
122/2003, 158/2003 i 60/2004) Vlada Republike Hrvatske je na sjednici održanoj
29. prosinca 2004. godine donijela

## UREDBU

### o ograniČenjima uporabe radijskih frekvencija

Sadržaj Uredbe

Članak
1.

Ovom se
Uredbom propisuju način i uvjeti uz koje se može vremenski ograničiti uporaba
radijske frekvencije, ili uskratiti pravo uporabe, ili izmijeniti uvjeti
uporabe, ili izmijeniti već dodijeljena radijska frekvencija kad je to nužno
radi usklađivanja uporabe radijskih frekvencija na međunarodnoj razini, radi
ostvarivanja djelotvornije uporabe radiofrekvencijskog spektra, te u slučaju
pojave štetnih smetnji.

Primjena Uredbe

Članak 2.

(1) Ova se Uredba primjenjuje na radijsku postaju za
koju je izdana dozvola za radijsku postaju iz članka 86. Zakona o
telekomunikacijama, kojom se toj radijskoj postaji dodjeljuje na uporabu određena
radijska frekvencija ili radiofrekvencijski kanal, uz točno utvrđene uvjete
uporabe.

(2) U slučaju vremenskog
ograničenja uporabe radijske frek­ven­cije ova se Uredba primjenjuje i prigodom
izdavanja dozvole za radijsku postaju i prigodom produljenja roka valjanosti
dozvole za radijsku postaju iz stavka 1. ovoga članka.

(3) Iznimno od odredbe iz
stavka 1. ovoga članka, ova se Uredba može primijeniti i na uvjete uporabe
radijskih frekvencija koje se dodjeljuju izdavanjem dozvole za uporabu
radijskih frekvencija iz članka 85., odnosno izdavanjem opće dozvole iz članka
87. Zakona o telekomunikacijama, ako je to nužno za provedbu međunarodnih
ugovora, sporazuma i konvencija, odnosno odluka i preporuka međunarodnih
telekomunikacijskih organizacija, koje obvezuju Republiku Hrvatsku, a kojima se
usklađuje uporaba radijskih frekvencija na međunarodnoj razini.

Iznimke od primjene ograničenja

Članak 3.

(1) Ograničenja iz članka 1. ove Uredbe ne odnose se
na radijske frekvencije koje se upotrebljavaju za potrebe službe sigurnosti zračne
plovidbe, službe sigurnosti plovidbe na moru i na unutarnjim plovnim putovima,
službe sigurnosti željezničkog i cestovnog prometa, vatrogasnih službi, službe
motrenja i obavješ­ćivanja, hidrografske službe, hidrometeorološke službe, te
službe hitne medicinske pomoći.

(2) Ograničenja iz članka 1.
ove Uredbe ne odnose se na radijske frekvencije koje se upotrebljavaju isključivo
za potrebe Oružanih snaga Republike Hrvatske, policije i sigurnosnih službi
Republike Hrvatske.

Način
ograničenja uporabe radijskih frekvencija

Članak
4.

(1)
Vremensko ograničenje uporabe dodijeljene radijske frek­vencije ostvaruje se
izdavanjem nove dozvole za radijsku postaju, s izmijenjenim rokom valjanosti
dozvole.

(2)
Izmjena uvjeta uporabe dodijeljene radijske frekvencije i izmjena dodijeljene
radijske frekvencije ostvaruju se izdavanjem nove dozvole za radijsku postaju,
s izmijenjenim uvjetima uporabe, odnosno s izmijenjenom radijskom frekvencijom,
pri čemu osobito treba voditi računa o troškovima te izmjene za korisnika
radijske frekvencije.

(3)
Pravo uporabe radijske frekvencije uskraćuje se trajnom zabranom uporabe
radijske postaje, o čemu se donosi rješenje o prestanku valjanosti dozvole za
radijsku postaju iz članka 91. Zakona o telekomunikacijama.

(4)
Hrvatska agencija za telekomunikacije (u daljnjem tekstu: Agencija) pisanim će
putem bez odgode izvijestiti vlasnika, odnosno korisnika radijske postaje o
nastupanju okolnosti iz članka 5., 6. ili 7. ove Uredbe, pri čemu mora navesti
primjereni krajnji rok u kojem će izdati novu dozvolu za radijsku postaju radi
vremenskog ograničenja uporabe radijske frekvencije, izmjene uvjeta uporabe ili
izmjene dodijeljene radijske frekvencije, odnosno primjereni krajnji rok u
kojem će uskratiti pravo uporabe radijske frekvencije.

Uvjeti
za vremensko ograničenje uporabe radijske frekvencije

Članak
5.

Uporaba
dodijeljene radijske frekvencije može se vremenski ograničiti u sljedećim slučajevima:

1. u svrhu ostvarivanja djelotvornije uporabe
radiofrekvencijskog spektra u doba ratnog stanja ili neposredne ugroženosti
neovisnosti i jedinstvenosti države, kao i u slučaju velikih prirodnih nepogoda
te potrebe spašavanja ljudskih života i imovine većih razmjera,

2. ako radijska postaja stvara štetne smetnje koje
ugrožavaju rad radiokomunikacijskih službi ili drugih službi iz članka 3. ove
Uredbe, dok se ne izda nova dozvola za radijsku postaju, s izmijenjenim
uvjetima uporabe,

3. prigodom izdavanja dozvole za radijsku postaju ili
prigodom produljenja roka valjanosti dozvole za radijsku postaju, ako su u
predstojećem kraćem razdoblju nužne izmjene Pravilnika o namjeni
radiofrekvencijskog spektra ili planova dodjele radijskih frekvencija, u svrhu
usklađivanja uporabe radijskih frekvencija na međunarodnoj razini,

4. prigodom izdavanja dozvole za radijsku postaju ili
prigodom produljenja roka valjanosti dozvole za radijsku postaju, u svrhu
ostvarivanja djelotvornije uporabe radiofrekvencijskog spek­tra u smislu
provedbe međunarodnih akata iz članka 2. stavka 3. ove Uredbe.

Uvjeti
za izmjenu dodijeljene radijske frekvencije i uvjeta uporabe radijske frekvencije

Članak
6.

Dodijeljena
radijska frekvencija, odnosno uvjeti uporabe dodijeljene radijske frekvencije
mogu se izmijeniti u sljedećim slučajevima:

1. ako
je propisani postupak usklađivanja uporabe radijske frekvencije na međunarodnoj
razini završio s negativnim ishodom, ili uz izmjenu uvjeta uporabe radijske
frekvencije, ili uz izmjenu tehničkih parametara radijske postaje,

2. ako
su prije isteka roka valjanosti dozvole za radijsku postaju nužne izmjene
Pravilnika o namjeni radiofrekvencijskog spektra ili planova dodjele radijskih
frekvencija, u svrhu usklađi­vanja uporabe radijskih frekvencija na međunarodnoj
razini,

3. u
svrhu smanjenja razine štetnih smetnji koje ugrožavaju rad radiokomunikacijskih
službi ili drugih službi iz članka 3. ove Uredbe,

4. u
svrhu ostvarivanja djelotvornije uporabe radiofrekvencijskog spektra u smislu
provedbe međunarodnih akata iz članka 2. stavka 3. ove Uredbe,

5. u
svrhu ostvarivanja djelotvornije uporabe radiofrekvencijskog spektra na temelju
primjene novih tehničkih i tehnoloških dostignuća u području telekomunikacija i
radijskih komunikacija.

Uvjeti
za uskraćivanje prava uporabe radijske frekvencije

Članak
7.

(1)
Pravo uporabe radijske frekvencije može se uskratiti u sljedećim slučajevima:

1. prigodom produljenja roka valjanosti dozvole za
radijsku postaju, ako su izvršene izmjene u Pravilniku o namjeni
radiofrekvencijskog spektra ili u planovima dodjele radijskih frekvencija, u
svrhu usklađivanja uporabe radijskih frekvencija na među­narodnoj razini, zbog čega
nije moguća daljnja uporaba dodijeljene radijske frekvencije, a ne postoje ni
tehničke mogućnosti za izmjenu te radijske frekvencije,

2. prije isteka roka valjanosti dozvole za radijsku
postaju, ako radijska postaja stvara štetne smetnje koje ugrožavaju rad radiokomunikacijskih
službi ili drugih službi iz članka 3. ove Uredbe, a ne postoje tehničke mogućnosti
za izmjenu dodijeljene radijske frekvencije.

(2) Uskraćivanje prava uporabe iz stavka 1. ovoga članka
ne može se primijeniti na radijske frekvencije kojima se odašilje radijski ili
televizijski program.

Posebne
obveze Agencije

Članak
8.

Prigodom
određivanja ograničenja iz članka 1. ove Uredbe Agencija će osobito voditi računa
o utjecaju primijenjenih ograničenja na korisnika radijske frekvencije,
poglavito u odnosu na izravne i neizravne troškove prilagodbe koje u slučaju
primjene ograničenja može imati korisnik radijske frekvencije, kao i o
nesmetanom radu mikrovalnih veza od interesa za Republiku Hrvatsku.

Propis
koji prestaje važiti

Članak
9.

Danom
stupanja na snagu ove Uredbe prestaje važiti Uredba o ograničenju u uporabi
radijskih frekvencija (»Narodne novine«, broj 66/9.).

Stupanje
na snagu Uredbe

Članak
10.

Ova
Uredba stupa na snagu osmoga dana od dana objave u »Narodnim novinama«.

Klasa:
344-04/04-01/01
Urbroj: 5030116-04-1
Zagreb, 29. prosinca 2004.

Predsjednik
**dr. sc.** **Ivo Sanader**, v. r.

Uredba, NN 2/2005-12